Diari Oficial de la Generalitat Valenciana


Sumari del DOGV 8825, del 02-06-2020 (2020/3855)

DECRET 65/2020, de 29 de maig, del Consell, d'aprovació de les bases reguladores i de concessió directa de subvencions a vivers i associacions i entitats de protecció i defensa dels animals, afectats per la Covid-19.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8825

Data del DOGV
:   02-06-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3855


Data del document
:   29-05-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública
    * viver
    * epidèmia
    * protecció dels animals
    * benestar dels animals
    * sanitat animal
    * malaltia infecciosa
    * estat d'emergència

DECRET 65/2020, de 29 de maig, del Consell, d'aprovació de les bases reguladores i de concessió directa de subvencions a vivers i associacions i entitats de protecció i defensa dels animals, afectats per la Covid-19. [2020/3855]  
  
Com a conseqüència de l'emergència de salut pública ocasionada per la Covid-19, el Govern d'Espanya ha declarat mitjançant el Reial decret 463/2020, de 14 de març, l'estat d'alarma per a la gestió de la situació de crisi sanitària ocasionada per la Covid-19, adoptant mesures de salut pública que han alterat la normalitat en el desenvolupament de les relacions socials, econòmiques i productives.  
La suspensió de totes les activitats no essencials i les limitacions a l'acompliment de moltes altres, estan provocant un impacte negatiu en les persones treballadores i productores del sector primari, especialment en aquelles que han hagut de suspendre la seua activitat econòmica, provocant pèrdues que dificulten o impossibiliten la continuïtat dels seus negocis, tot això en el marc de la situació excepcional derivada de la Covid-19.  
La situació crítica que estan travessant les explotacions agrícoles, obliga les administracions públiques a establir, d'acord amb altres polítiques implementades per l'Estat i per la Unió Europea, ajudes a diferents sectors productius. Un altre sector molt afectat és el sector de flor tallada i planta ornamental, l'activitat comercial del qual té una marcada estacionalitat. Molts d'aquests operadors dediquen tot l'any a la preparació de la flor i planta, amb vista a garantir el subministrament del mercat a la primavera, temporada en la qual es concentra entre el 50 % i el 80 % de les seues vendes.  
La demanda a escala nacional i internacional s'ha paralitzat totalment, en el pitjor moment de la campanya. La suspensió d'esdeveniments populars i festivitats (previstos per a Setmana Santa; Festes de Primavera, Sant Josep, Falles, Festes de la Magdalena...); el tancament del comerç al detall (floristeries, mercats ambulants); la paralització dels serveis de jardineria en espais públics i privats, i la consegüent cancel·lació de comandes a escala nacional i internacional, han posat el sector en una situació insostenible. En tractar-se de productes molt peribles, no hi ha opció d'emmagatzemar o reorganitzar l'oferta. El producte que no es comercialitze en el seu moment, es farà malbé.  
Els productes ornamentals també contribueixen positivament a la qualitat de vida i a un estil de vida saludable per als ciutadans de la Unió Europea, inclosa la salut mental, i a la cohesió social entre generacions. El seu potencial immens per a formar part de la solució en el marc de les ambicions generals del Pacte Verd Europeu, fent que les ciutats siguen més ecològiques i compensant els efectes del canvi climàtic a diversos nivells, és excel·lent.  
Es tracta d'un sector de gran valor afegit, exportador, molt intensiu en inversió i en mà d'obra, i d'un pes econòmic molt elevat a la Comunitat Valenciana.  
D'altra banda, la pandèmia ha provocat efectes col·laterals en àmbits d'atenció que excedeixen les activitats estrictament productives, però que mereixen la nostra atenció i ajuda per desenvolupar accions que redunden en benefici col·lectiu, tant en l'àmbit afectiu com en el de salut pública. Aquest és el cas de les associacions i entitats sense ànim lucratiu de protecció i defensa dels animals que gestionen nuclis zoològics. Aquestes associacions, entre les finalitats de les quals es troba la protecció i defensa dels animals, són titulars d'on nucli zoològic inscrit en el Registre de nuclis zoològics de la Comunitat Valenciana, amb l'activitat de centre d'acolliment d'animals, o tenen acords amb ajuntaments i altres administracions, i realitzen una important labor en benefici del benestar animal i, conseqüentment, en benestar de les persones.  
  
La seua actuació primordial és la recollida i manteniment d'animals perduts per a albergar-los en instal·lacions fins a la seua devolució als amos o, si fa el cas, la gestió de les adopcions.  
Diferents entitats han exposat la seua situació, que es concreta en un increment del nombre d'animals sense llar conseqüència de l'habitual nombre d'abandons que no han cessat, en alguns casos per ignorància, i moltes persones estan abandonant els seus animals de companyia davant la por de contagi. Així mateix, multitud de persones no poden atendre els seus animals, ja que són ingressats, i moltes altres desgraciadament han mort; en aquests casos les protectores estan realitzant la labor social d'acollir els animals que han quedat solos i cuidar-los fins que la persona restableix la seua vida normal o, en el pitjor dels casos, cal buscar-los una nova llar.  
Altrament, s'ha produït una saturació dels centres de protecció animal. La situació de falta d'espai en els centres d'acolliment, que ja per si mateix era crítica abans de la crisi, s'ha vist agreujada. L'augment d'animals sense llar i la seua recollida, sumat al bloqueig de les adopcions imposat per l'estat d'alarma, han ocasionat que les associacions de defensa dels animals hagen hagut de recórrer a solucions diverses i a vegades desesperades, perquè la quasi totalitat de la població té la llibertat de moviments limitada.  
Al costat d'això, s'ha produït una notable disminució d'ingressos. La major part d'associacions depenia d'una font de finançament que ha desaparegut totalment, com són els mercats ambulants solidaris, les jornades d'adopció i resta d'esdeveniments benèfics presencials. Així mateix, a causa de la forta i sobtada crisi, així com per la incertesa que comporta, han disminuït substancialment les donacions que rebien de la ciutadania. Les donacions provinents de fabricants o distribuïdors d'alimentació animal s'han reduït dràsticament, tant per l'alentiment de l'activitat comercial com per les dificultats en el transport. Alguns refugis han hagut d'assumir despeses importants i inesperades per a fer apilament d'aliments davant un aïllament de durada indeterminada; i uns altres, que no han pogut afrontar aquest cost, temen quedar-se sense menjar en les pròximes setmanes. A més, s'han paralitzat les adopcions, tant nacionals com internacionals, i s'han saturat els refugis, però les despeses, sobretot, les veterinàries i laborals, no han disminuït, ja que les protectores continuen recollint animals i cuidant dels animals residents.  
Des de la declaració de la pandèmia per l'Organització Mundial de la Salut, el passat 11 de març, i en el marc de les competències que li atribueix l'estatut d'autonomia, la Generalitat Valenciana ha anat adoptant de manera gradual diverses mesures excepcionals que han tingut per objecte limitar la propagació de la Covid-19, i el contagi de la ciutadania.  
Davant aquesta situació excepcional, constitueix també un deure de les autoritats públiques procurar que les mesures adoptades no produïsquen danys irreversibles en el teixit productiu i social, i impulsar les actuacions, urgents i excepcionals, que siguen necessàries per a pal·liar els efectes negatius de la limitació de la mobilitat i de la suspensió temporal de gran part de l'activitat econòmica. En aquesta emergència sanitària, econòmica i social, tant la protecció com l'adopció de mesures dirigides als sectors i col·lectius més vulnerables, han de constituir la prioritat de les actuacions de les administracions públiques.  
  
En l'actual escenari de disrupció temporal i generalitzada de l'activitat econòmica, resulta de màxima urgència l'adopció de mesures extraordinàries de gestió econòmica financera, que atenuen els efectes de la brusca disminució de l'activitat, amb la finalitat de remeiar els resultats negatius i els efectes sostinguts de l'actual crisi.  
Aquest decret respon als principis de necessitat, eficàcia, proporcionalitat, seguretat jurídica, eficiència i transparència, exigits per la Llei 39/2015, d'1 d'octubre, del procediment administratiu comú de les administracions públiques. Es compleixen els principis de necessitat i eficàcia, donat l'interés general en el qual es fonamenten les mesures que s'estableixen dirigides a l'estímul, l'impuls i el manteniment de l'activitat econòmica, durant i una vegada depassat el marc temporal de l'estat d'alarma i les seues pròrrogues, i per ser el decret l'instrument jurídic més adequat i immediat per a garantir-ne la consecució.  
  
La norma compleix també el principi de proporcionalitat, atés que conté la regulació imprescindible per a atendre la necessitat d'establir les mesures extraordinàries que s'hi regulen. De la mateixa manera, s'ajusta al principi de seguretat jurídica, ja que és coherent amb la resta de l'ordenament jurídic. Quant al principi d'eficiència, s'incorporen mecanismes perquè la norma genere les menors càrregues administratives possibles. Finalment, en relació amb el principi de transparència, la norma està exempta dels tràmits de consulta pública, audiència i informació pública.  
A la vista de la situació descrita i de les singulars circumstàncies d'interés públic, social i econòmic que hi concorren, amb la finalitat de reforçar la recuperació econòmica de les persones treballadores i productores de sector primari i sostindre activitats no estrictament productives, però que desenvolupen iniciatives en benefici col·lectiu, tant en l'àmbit afectiu com en el de salut pública, la Conselleria d'Agricultura, Desenvolupament Rural, Emergència Climàtica i Transició Ecològica ha d'establir mesures de caràcter excepcional que complisquen, com a objectiu principal, amb el manteniment de la renda i de l'activitat i sostenibilitat agràries i el benestar animal, davant l'alteració de les relacions socials, econòmiques i productives, provocada per la Covid-19.  
Per tot el que s'ha exposat, d'acord amb l'article 168.1.C de la Llei 1/2015, de 6 de febrer, i amb l'article 28.c de la Llei 5/1983, de 30 desembre, de la Generalitat, del Consell, a proposta de la consellera d'Agricultura, Desenvolupament Rural, Emergència Climàtica i Transició Ecològica, prèvia deliberació del Consell, en la reunió de 29 de maig de 2020,  
  
  
  
DECRETE  
  
Article 1. Objecte  
1. Aquest decret té per objecte aprovar les mesures de suport econòmic i les bases reguladores per a la concessió directa de subvencions, de caràcter excepcional i singularitzat, a entitats, empreses i persones en règim autònom que pertanguen a sectors que s'han vist afectats per la suspensió d'activitat econòmica decretada pel Govern d'Espanya per a fer front a l'impacte de la Covid-19.  
2. En concret les ajudes previstes en aquest decret estan destinades a:  
a) Explotacions agrícoles, l'orientació productiva de les quals siga vivers de producció de planta ornamental de temporada d'espècies d'aromàtiques, arbustos, cactus o crasses, flor tallada, interior amb flors, plantes de massís i de fulles decoratives.  
b) Associacions i entitats, sense ànim lucratiu, de protecció i defensa dels animals, l'objectiu de les quals siga la protecció dels animals de companyia.  
3. El conjunt d'actuacions finançades, conformement al que es disposa en aquest decret, es desenvoluparan dins de l'any 2020.  
  
Article 2. Raons d'interés públic que concorren en la seua concessió i impossibilitat de la convocatòria pública  
1. Aquestes subvencions es concedeixen de manera directa, en aplicació del que es preveu en l'article 168.1.C de la Llei 1/2015, per concórrer raons d'interés econòmic, social i humanitari, en virtut de les circumstàncies derivades de la declaració de l'estat d'alarma en tot el territori nacional mitjançant el Reial decret 463/2020. Les subvencions regulades en aquest decret tenen caràcter singular, derivat del caràcter excepcional i únic dels esdeveniments que motiven el procediment en qüestió. Donat l'objecte específic de la subvenció, se segueix el procediment de concessió directa i no el de concurrència competitiva.  
  
2. En concret, les raons d'interés públic que justifiquen l'atorgament directe de les subvencions radiquen en la urgència d'atendre les necessitats i combatre els efectes socials, econòmics i productius que està tenint la Covid-19 a la Comunitat Valenciana.  
  
Article 3. Persones beneficiàries  
Tenen la consideració de persones beneficiàries aquelles entitats o persones que, d'acord amb els bases de l'annex, pertanguen a sectors d'activitat que han patit un impacte negatiu, social, econòmic o productiu, a conseqüència de l'aprovació del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.  
  
Article 4. Protecció de dades de caràcter personal  
1. La gestió d'aquestes ajudes comporta el tractament de dades de caràcter personal en el marc del que disposa el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal es troba disponible en el Registre d'activitats de tractament, publicat en la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica. En concret, la informació bàsica del tractament corresponent a cada ajuda estarà disponible en el seu formulari de sol·licitud.  
  
Article 5. Finançament  
1. L'import global màxim de les ajudes ascendeix a 2.600.000,00 ?, a càrrec dels fons propis de la Generalitat.  
2. D'acord amb la previsió legal de l'últim paràgraf de l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, les ajudes s'imputaran a les línies de subvenció que s'habiliten mitjançant el corresponent expedient de modificació pressupostària, tramitat a l'efecte en les aplicacions pressupostàries de l'estat de despeses del pressupost de la Generalitat per a 2020 següents:  
- 46.08.00.3322.075.22.9 SNOVA «Ajudes les explotacions agrícoles, l'orientació productiva de les quals siga vivers de producció».  
- 93.91.08.1578.638.77.8 SNOVA «Ajudes a associacions de protecció i defensa dels animals, l'objectiu de les quals siga la protecció dels animals de companyia».  
  
Article 6. Procediment de concessió  
1. Aquestes subvencions es concediran de manera directa, en aplicació dels articles 22.2 c) i 28, apartats 2 i 3 de la Llei 38/2003, de 17 de novembre, general de subvencions, i l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés públic, econòmic i social. En concret, el caràcter singular d'aquestes subvencions deriva de la naturalesa excepcional, única i imprevisible dels esdeveniments que les motiven.  
2. De conformitat amb l'article 30.7 de la Llei general de subvencions, la concessió d'aquestes subvencions no requerirà cap altra justificació que la indicada per a cada tipus de subvencions d'aquest decret, sense perjudici dels controls que s'efectuen amb posterioritat, que s'estendran a la totalitat de les persones beneficiàries.  
3. En virtut del que s'estableix en l'article 8.1.c de la Llei 19/2013, de 9 de desembre, de transparència, accés a la informació pública i bon govern, la publicitat de les subvencions concedides es realitzarà mitjançant la publicació en el Diari Oficial de la Generalitat Valenciana.  
  
  
Article 7. Resolució i recursos  
1. La competència per a resoldre sobre les sol·licituds presentades correspon a la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, o òrgan que aquesta delegue.  
2. La resolució de concessió determinarà la quantia concedida i incorporarà, si escau, les condicions, obligacions i determinacions accessòries a què haja de subjectar-se el beneficiari.  
3. El termini per a resoldre i notificar la resolució escaient serà de 3 mesos des de la finalització del termini de sol·licitud. Transcorregut aquest termini sense que s'haja dictat i notificat resolució expressa, es produirà el silenci administratiu i la sol·licitud podrà entendre's desestimada.  
4. La resolució contindrà informació de l'import previst de l'ajuda en equivalent de subvenció bruta.  
5. La resolució posarà fi a la via administrativa i, en contra, podrà interposar-se recurs potestatiu de reposició davant el mateix òrgan en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o recurs contenciós administratiu en el termini de dos mesos davant el corresponent Jutjat contenciós administratiu, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 8. Pagament de la subvenció  
La liquidació i pagament de les ajudes s'efectuarà segons s'indica en cadascuna de les seccions per a cadascuna de les ajudes previstes en l'annex d'aquest decret.  
  
Article 9. Obligacions generals dels beneficiaris  
1. Les persones beneficiàries quedaran obligades de sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció. Igualment quedaran subjectes, en tot cas, a les obligacions imposades per l'article 14 de la Llei 38/2003, de 17 de novembre, general de subvencions.  
2. A més, hauran de complir amb les obligacions següents:  
a) Facilitar quantes dades i informació, en qüestions relacionades amb les subvencions concedides, li siguen requerides per l'òrgan instructor del present procediment.  
b) Comunicar al servei responsable de la tramitació, la sol·licitud o obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida.  
c) Complir les obligacions de transparència establides en la legislació bàsica, de conformitat amb el que es disposa en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en cas d'haver percebut durant un any ajudes o subvencions públiques en una quantia superior a 10.000 euros. En concret, hauran de publicitar en la seua pàgina web, si en tingueren, l'obtenció d'aquesta subvenció.  
d) En virtut del que s'estableix en l'article 8.1.c de la Llei 19/2013, de 9 de desembre, de transparència, accés a la informació pública i bon govern, la publicitat de les subvencions concedides es realitzarà mitjançant la publicació en el Diari Oficial de la Generalitat Valenciana.  
  
e) Sotmetre's a les actuacions de control financer previstes en els articles 113 i següents de la Llei 1/2015, i en els articles 44 i següents de la Llei 38/2003, així com les que puguen dur a terme la Generalitat i altres òrgans de control.  
  
Article 10. Minoració, anul·lació i reintegrament de les subvencions  
1. L'incompliment dels requisits establits en aquest decret donarà lloc, previ l'oportú procediment, a l'obligació de reintegrar, totalment o parcialment, les subvencions i els interessos de demora corresponents, conforme al que es disposa en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. El falsejament o l'ocultació de dades i documents que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent, així com al que dimane dels articles 173 a 177 de la Llei 1/2015.  
3. La conselleria competent en agricultura, i desenvolupament rural realitzarà quants controls tècnics i administratius considere necessaris a fi de conformar el correcte compliment dels requisits exigits en aquest decret.  
4. La conselleria competent en agricultura i desenvolupament rural suspendrà la concessió o pagament d'ajudes amb base en el marc nacional temporal (MNT), a empreses i autònoms que estiguen subjectes a una ordre de recuperació pendent després d'una decisió prèvia de la Comissió, que haja declarat una ajuda il·legal i incompatible amb el mercat interior.  
  
  
DISPOSICIÓ ADDICIONAL  
  
Única. Règim jurídic  
1. Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions; pel Reial decret 887/2006, de 21 de juliol, pel qual s'aprova el seu reglament, i altra normativa concordant; i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. En aplicació de l'apartat 4 de la disposició addicional quarta del Reial decret 463/2020, la suspensió de terminis no s'aplicarà al procediment de concessió d'aquestes ajudes, per ser un procediment referit a situacions estretament vinculades als fets que justifiquen l'estat d'alarma.  
  
  
DISPOSICIONS FINALS  
  
Primera. Habilitació  
S'habilita la persona titular de la conselleria competent en agricultura i desenvolupament rural per a desenvolupar i executar aquest decret.  
  
Segona. Efectes  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, es podrà potestativament, interposar un recurs de reposició en el termini d'un mes des de la publicació del present decret en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació en el Diari Oficial de la Generalitat Valenciana. Tot això, de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
  
València, 29 de maig de 2020  
  
El president de la Generalitat,  
XIMO PUIG I FERRER  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
MIREIA MOLLÀ HERRERA  
  
  
ANNEX  
Bases reguladores  
  
SECCIÓ I  
Bases reguladores de concessió directa d'ajudes a les explotacions agrícoles afectades per la Covid-19, l'orientació productiva de les quals siga vivers de producció de plantes  
  
Article 1. Objecte i naturalesa  
Aquestes ajudes van dirigides a pal·liar les dificultats en la comercialització de les explotacions agrícoles, l'orientació productiva de les quals siga vivers de producció de planta ornamental de temporada d'espècies d'aromàtiques, arbustos, cactus o crasses, flor tallada, interior amb flors, plantes de massís i de fulles decoratives, com a conseqüència de les limitacions imposades pel Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.  
  
Article 2. Beneficiaris i requisits  
1. Podran ser beneficiaris de les subvencions regulades en el present decret, qualsevol persona física o jurídica, incloent-hi societats cooperatives i societats agràries de transformació (SAT), així com comunitats de béns, que siguen titulars d'una explotació l'orientació productiva de la qual estiga contemplada en l'article primer i situada a la Comunitat Valenciana, que complisca els requisits següents:  
  
a) Aquells vivers que estiguen registrats en el Registre de proveïdors de llavors i plantes de viver com a productor de planta ornamental.  
  
b) Els vivers registrats hauran de produir espècies dels grups aromàtiques, arbustos, cactus o crasses, interior amb flors, plantes de massís i de fulles decoratives de temporada en el període de la declaració de l'estat d'alarma.  
c) Les explotacions agrícoles de producció de flor tallada que tinguen declarada la seua activitat en el REGEPACV 2019.  
d) Les ajudes previstes en aquest decret únicament podran ser concedides a empreses que no estaven en situació de crisi a 31 de desembre de 2019, encara que amb data posterior haja adquirit tal condició.  
2. Es presentarà una única sol·licitud d'ajuda per explotació i beneficiari.  
3. Per a ser beneficiari d'aquestes ajudes hauran de complir-se a més les obligacions de caràcter general contingudes en aquest decret.  
  
Article 3. Import de l'ajuda  
1. Import màxim d'aquestes ajudes és de 2.400.000,00 ?. La subvenció s'efectuarà amb càrrec al capítol IV del programa 714.80, línia de subvenció SNOVA denominada «Ajudes a les explotacions agrícoles, l'orientació productiva de les quals siga vivers de producció de planta afectats per la Covid-19».  
2. Les explotacions agrícoles, l'orientació productiva de les quals siga vivers de producció de planta ornamental de temporada d'espècies d'aromàtiques, arbustos, cactus o crasses, flor tallada, interior amb flors, plantes de massís i de fulles decoratives, en els criteris de quantificació d'aquesta ajuda s'establirà una prima en euros, en funció del nombre d'hectàrees que complisca amb l'especificat en el present decret, amb el límit màxim de trenta mil euros per beneficiari, de la forma següent:  
  
  
 ?/HA Aire lliure ?/HA Cultiu protegit  
Flor tallada 2,000,00 3.500,00  
Planta ornamental 1.000,00 1.500,00  
  
  
  
Article 4. Forma i termini de presentació  
1. La sol·licitud es presentarà de manera telemàtica en la seu electrònica de la Generalitat Valenciana, en l'adreça: http://www.gva.es/va/proc20924  
2. Els documents que s'annexen al tràmit telemàtic hauran d'anar signats electrònicament per les persones escaients, segons el tipus de document. Per a la tramitació telemàtica s'haurà de disposar de signatura electrònica avançada, amb un certificat admés per la seu electrònica de la Generalitat (https://sede.gva.es). De no disposar de signatura electrònica avançada, haurà d'acudir-se a la representació a través de persona que sí que en tinga, i acreditar-ne la representació.  
3. El termini per a la presentació de sol·licituds serà d'1 mes i s'iniciarà a les 9 hores de l'endemà de la publicació d'aquest decret en el Diari Oficial de la Generalitat Valenciana.  
4. Qualsevol aportació de documentació complementària, una vegada realitzada la sol·licitud, es durà a terme telemàticament en la seu electrònica de la Generalitat, fent referència al codi d'expedient que li haja sigut assignat. L'accés al tràmit concret d'aportació de documentació complementària podrà realitzar-se a través de la següent adreça: http://www.gva.es/va/proc18536  
  
Article 5. Documentació que ha d'acompanyar la sol·licitud  
1. Juntament amb la sol·licitud, s'aportarà la documentació següent:  
a) Còpia del NIF o CIF de l'entitat sol·licitant.  
b) Per a persones jurídiques: document que les acredite com a entitat jurídica, escriptura de constitució i estatuts de l'entitat i document que acredite la representació del signant de la sol·licitud.  
c) Justificant d'inscripció en el Registre General de la Producció Agrícola (REGEPA) de la Comunitat Valenciana, on figuren declaracions d'algun recinte del producte FLOR, per a aquelles explotacions que no estiguen obligades a estar inscrites en el Registre de proveïdors de llavors i plantes de viver com a productor de planta ornamental.  
  
d) Declaració responsable de compliment de l'obligació d'haver presentat la declaració anual de cultiu 2019, on han de figurar espècies que engloba algun dels grups adés esmentats, així com el número de registre de viver i titular de la declaració anual de cultiu de 2019.  
e) Declaració responsable de no estar incurs en les prohibicions per a obtindre la condició de beneficiari, establides en l'article 13 de la Llei 38/2003, general de subvencions.  
f) Declaració responsable de compliment de la normativa d'integració laboral de persones amb discapacitat o, en el seu cas, l'exempció d'aquesta obligació, d'acord amb el Decret 279/2004, de 17 de desembre, del Consell.  
g) Declaració responsable de no estar en dificultats econòmiques o en crisis a 31 de desembre de 2019, encara que amb data posterior hagen adquirit aquesta condició.  
h) Compromís dels integrants de les agrupacions sense personalitat jurídica de no dissoldre's, fins que no haja transcorregut el termini de prescripció previst en els articles 65 de la Llei 38/2003 i l'article 172.3 de la Llei 1/2015.  
i) Dades bancàries. Si el compte no està donat d'alta en la base de dades de la Generalitat, haurà d'aportar correctament emplenat l'imprés de domiciliació bancària.  
j) En cas de no disposar de signatura electrònica i actuar mitjançant representant, s'aportarà justificació relativa a la representació.  
k) L'empresa o autònom ha de declarar per escrit qualsevol altra ajuda temporal relativa als mateixos costos subvencionables que, en aplicació dels marcs nacionals temporals (MNT-1 o MNT-2) o en aplicació del marc temporal comunitari (MTC), haja rebut durant l'exercici fiscal en curs.  
l) Tindre la consideració de pimes agràries dedicades a la producció primària, tal com es defineixen en l'annex 1 del Reglament (UE) 702/2014 de la Comissió, de 25 de juny de 2014.  
m) Declaració responsable relativa al compliment de les condicions per a rebre l'ajuda.  
2. L'òrgan gestor del procediment d'aquest procediment està autoritzat per a fer la consulta de:  
a) Identitat del sol·licitant o de la persona que actue com a representant de l'entitat.  
b) Estar al corrent de les obligacions amb la Seguretat Social.  
No obstant això, si existeix oposició per part de l'interessat a la seua consulta, a través de la Plataforma Autonòmica d'Intermediació (PAI), és imprescindible que aporte els documents acreditatius corresponents i que justifique aquesta oposició.  
L'òrgan gestor del procediment ha d'estar autoritzat per l'interessat per a poder consultar les dades d'estar al corrent dels pagaments amb l'Agència Tributària, estatal i autonòmica. En cas contrari, haurà d'aportar els documents acreditatius corresponents.  
  
Article 6. Obligacions de les entitats beneficiàries  
1. Els beneficiaris de les subvencions, a més de complir amb les obligacions generals previstes en aquest decret, hauran de mantindre durant l'any 2020 la producció de plantes ornamentals i realitzar la declaració anual de cultiu corresponent a 2020.   
2. El seu incompliment donarà lloc al reintegrament de la part proporcional de la quantitat percebuda pel temps d'incompliment.  
3. El control de continuació de l'activitat es realitzarà per mitjà de visites i els controls oficials previstos en el Reglament 625/2017, o uns altres que es feren per als controls fitosanitaris.  
  
Article 7. Procediment de concessió i òrgans competents  
1. La instrucció del procediment correspondrà a Direcció General d'Agricultura, Ramaderia i Pesca.  
2. Després de la presentació de les sol·licituds es revisarà que aquestes inclouen totes les dades necessàries i que van acompanyades de la documentació prevista. En cas necessari, es requerirà el sol·licitant l'aportació de noves dades o documents, i se li concedirà un termini de 10 dies per a això, amb la indicació que, si no ho fera en aquest termini, se'l donarà per desistit de la seua petició. Transcorregut aquest termini, s'emetrà el corresponent informe per a tots els expedients.  
3. Les sol·licituds que presenten informe favorable, passaran a la fase de control i valoració de les sol·licituds.  
4. Després de la revisió i finalitzada la fase de control, s'emetrà informe per part del personal tècnic de l'òrgan de gestió, tot indicant-ne el resultat, i aquest informe es traslladarà al servei amb funcions en matèria de sanitat vegetal. Aquesta informació es posarà a la disposició de l'òrgan col·legiat per a la seua valoració final.  
5. L'òrgan col·legiat, nomenat pel titular de la Direcció General d'Agricultura, Ramaderia i Pesca, serà l'encarregat de realitzar la proposta de concessió de les subvencions a la vista de les sol·licituds avaluades, i estarà integrat pel cap del servei encarregat de la gestió i control d'aquestes subvencions, que actuarà com a president, i per dos tècnics de la direcció general de la qual depenga el servei encarregat de la gestió i control d'aquestes subvencions.  
  
Article 8. Forma de pagament i justificació  
1. La concessió de les ajudes s'atorgarà a totes les persones interessades que formulen la seua sol·licitud en termini i acrediten el degut compliment de tots els requisits, en un pagament únic.  
2. Si no existira prou crèdit per a atendre les sol·licituds, es farà el prorrateig del crèdit disponible atés el nombre d'hectàrees que se sol·liciten; en cap cas, la subvenció a percebre per una explotació serà superior als 30.000,00 ?.  
  
Article 9. Compatibilitat de les ajudes  
1. Aquesta ajuda és compatible amb altres subvencions, ajudes, ingressos o recursos per a la mateixa finalitat, provinents de qualssevol administracions o ens públics o privats, nacionals, de la Unió Europea o d'organismes internacionals.  
2. El seu import en cap cas, aïllat o en concurrència amb altres subvencions, ajudes, ingressos o recursos, podrà superar el cost de l'activitat subvencionada.  
  
Article 10. Compatibilitat amb la normativa europea  
1. D'acord amb el que s'estableix en el «Marc nacional temporal relatiu a les mesures d'ajuda a empreses i autònoms consistents en subvencions directes, bestretes reemborsables, avantatges fiscals, garanties de préstecs i bonificacions de tipus d'interés en préstecs, destinades a recolzar l'economia en el context de l'actual brot de la Covid-19» (MNT-1), declarat compatible per la Comissió en la Decisió SA. 89918 0357/N, i amb el segon marc nacional temporal, «Marc nacional temporal relatiu a les mesures d'ajuda per a la contenció sanitària de la Covid-19, a través de suport a l'R+D, al desenvolupament d'infraestructures d'assaig i ampliació d'escala, i a la fabricació de productes i materials mèdics necessaris, així com ajudes urgents en forma d'ajornament del pagament d'impostos i cotitzacions a la Seguretat Social i subsidis salarials per a empleats per a evitar reduccions de plantilla en el context de l'actual brot de Covid-19» (MNT-2), declarat compatible per la Comissió en la Decisió SA. 97968 5419/N, com pel mateix marc temporal comunitari, inclosa la seua modificació (en data 03.04.2020).  
  
2. L'avaluació de les ajudes contingudes en la present secció es realitzarà considerant que les mesures s'acullen a les disposicions contingudes en el punt 3 del marc nacional temporal-1 (concessió d'ajudes en forma de subvencions directes, bestretes reemborsables o avantatges fiscals).  
3. Quan una empresa o un treballador autònom estiguen actius en diversos sectors en què s'apliquen diferents imports màxims, es garantirà, per mitjans apropiats com la separació de comptes, que per a cadascuna d'aquestes activitats es respecte el límit corresponent i que la quantitat més alta possible no n'excedeix el total.  
4. Totes les xifres utilitzades són brutes, és a dir, abans de qualsevol deducció d'impostos o altres càrrecs.  
5. Amb caràcter general, totes les ajudes contemplades en els marcs temporals podran acumular-se entre si, sempre que es respecten els imports màxims i els llindars d'intensitat màxima establits per a cada tipus d'ajuda.  
Com a excepció a aquest criteri general:  
a) Les ajudes recollides en els punts 4 (Ajudes en forma de garanties de préstecs) i 5 (Ajudes en forma de bonificació de tipus d'interés de préstecs) del MNT-1, no podran acumular-se entre si en cas que les ajudes es concedisquen per a idèntic principal de préstec subjacent, i l'import global del préstec supere els llindars establits en el punt 25, lletra d (en les ajudes en forma de garanties de préstecs, límits a l'import global dels préstecs per beneficiari en el cas dels préstecs amb un venciment posterior al 31.12.2020), o en el punt 27, lletra d (en les ajudes en forma de bonificació de tipus d'interés de préstecs, límits a l'import global dels préstecs per beneficiari en el cas dels préstecs amb un venciment posterior al 31.12.2020), del MTC2.  
  
b) Les ajudes recollides en els punts 3 (Ajudes per a recerca i desenvolupament vinculada a la Covid-19), 4 (Ajudes a la inversió destinada a les infraestructures d'assaig i ampliació d'escala), i 5 (Ajudes a la inversió per a la fabricació de productes relacionats amb la Covid-19) del MNT-23 (Mesures per a la contenció sanitària de la Covid-19), no seran acumulables entre si en cas que l'ajuda es referisca als mateixos costos subvencionables.  
Sense perjudici del criteri general d'acumulació expressat, en el cas de les ajudes previstes en els punts 4 (Ajudes a la inversió destinada a les infraestructures d'assaig i ampliació d'escala) i 5 (Ajudes a la inversió per a la fabricació de productes relacionats amb la Covid-19) del MNT-2, es podrà addicionar una garantia per a cobertura de pèrdues en els termes expressats en els apartats 4.9 i 5.9, respectivament.  
  
Les ajudes contemplades en tots dos marcs nacionals temporals (MNT-1 i MNT-2) podran acumular-se amb les ajudes en forma d'assegurança de crèdit a l'exportació a curt termini previstes en el MTC, sempre que es respecten els imports màxims i els llindars d'intensitat màxima establits per a cada tipus d'ajuda.  
Les mesures d'ajuda temporal previstes en els marcs nacionals temporals (MNT-1 i MNT-2), poden acumular-se amb les ajudes que entren en l'àmbit d'aplicació dels reglaments de minimis, sempre que les regles d'acumulació previstes en aquests reglaments de minimis siguen respectades.  
Les mesures d'ajuda temporal previstes en els marcs nacionals temporals (MNT-1 i MNT-2), també poden acumular-se amb les ajudes exemptes en virtut del Reglament general d'exempció per categories, sempre que les regles d'acumulació previstes en aquell siguen respectades.  
6. Aquestes ajudes podran atorgar-se en forma de subvencions directes per un import màxim de 100.000 euros per empresa o autònom.  
  
  
SECCIÓ II  
Bases reguladores de concessió directa d'ajudes a associacions de protecció i defensa dels animals afectades per la Covid-19  
  
Article 1. Objecte i finalitat  
Aquestes ajudes van dirigides a associacions i entitats sense ànim lucratiu de protecció i defensa dels animals, l'objectiu de les quals siga la protecció dels animals de companyia per tractar-se d'un sector afectat per la crisi de la Covid-19, i amb la finalitat d'aconseguir-ne el manteniment, el qual s'ha vist limitat pel Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.  
  
Article 2. Beneficiaris i requisits  
Podran sol·licitar aquesta ajuda aquelles entitats que complisquen la condició següent:  
1. Associacions i entitats sense ànim lucratiu de protecció i defensa dels animals, l'objectiu de les quals siga la protecció dels animals de companyia, que complisquen els requisits següents:  
a) Ser associacions legalment constituïdes i inscrites en el Registre d'associacions de la Conselleria de Justícia, Interior i Administracions Públiques.  
b) Que l'associació siga titular d'un nucli zoològic que estiga inscrit en el registre de nuclis zoològics de la Comunitat Valenciana, amb l'activitat de centre d'acolliment d'animals, o mantinga contracte vigent de gestió del citat centre d'acolliment amb el titular per a l'acompliment de les seues funcions.  
c) Que complisca les obligacions establides en l'article 13 de la Llei 38/2003, de 17 de novembre, general de subvencions.  
  
Article 3. Sol·licituds  
1. La sol·licitud es presentarà de forma telemàtica en la seu electrònica de la Generalitat Valenciana, en l'adreça: http://www.gva.es/va/proc20925  
2. Les sol·licituds hauran de signar-se amb el certificat digital de la persona interessada o, si escau, amb el certificat digital del seu representant. Els documents que s'annexen al tràmit telemàtic hauran d'anar signats electrònicament per les persones escaients, segons el tipus de document.  
3. Es presentarà una única sol·licitud d'ajuda per beneficiari.   
4. El termini per a la presentació de sol·licituds serà d'1 mes i s'iniciarà a les 9 hores de l'endemà de la publicació d'aquest decret en el Diari Oficial de la Generalitat Valenciana.  
5. Qualsevol aportació de documentació complementària, una vegada realitzada la sol·licitud, es durà a terme telemàticament en la seu electrònica de la Generalitat, fent referència al codi d'expedient que li haja sigut assignat. L'accés al tràmit concret d'aportació de documentació complementària podrà realitzar-se a través de la següent adreça: http://www.gva.es/va/proc18536  
  
Article 4. Documentació  
1. Les sol·licituds hauran d'anar acompanyades, a més de la documentació de caràcter general prevista en aquest decret, de la documentació següent:  
a) Còpia del CIF de l'entitat sol·licitant.  
b) Document que les acredite com a entitat jurídica, escriptura de constitució i estatuts de l'entitat i document que acredite la representació del signant de la sol·licitud.  
c) En el cas que mantinga contracte vigent de gestió del citat centre d'acolliment amb el titular per a l'acompliment de les seues funcions, haurà d'acreditar el contracte o document de cessió.  
d) Dades bancàries. Si el compte no està donat d'alta en la base de dades de la Generalitat, haurà d'aportar correctament emplenat l'imprés de domiciliació bancària.  
e) Declaració responsable de no estar incurs en les prohibicions per a obtindre la condició de beneficiari, establides en l'article 13 de la Llei 38/2003, general de subvencions.  
f) Declaració responsable de compliment de la normativa d'integració laboral de persones amb discapacitat o, en el seu cas, l'exempció d'aquesta obligació, d'acord amb el Decret 279/2004, de 17 de desembre, del Consell.  
g) Compromís dels integrants de les agrupacions sense personalitat jurídica de no dissoldre's, fins que no haja transcorregut el termini de prescripció previst en l'article 65 de la Llei 38/2003 i en l'article 172.3 de la Llei 1/2015.  
2. L'òrgan gestor d'aquest procediment està autoritzat per a fer la consulta de:  
a) Identitat del sol·licitant o de la persona que actue com a representant de l'entitat.  
b) Estar al corrent de les obligacions amb la Seguretat Social.  
No obstant això, si existeix oposició per part de la persona interessada a la seua consulta, a través de la Plataforma Autonòmica d'Intermediació (PAI), és imprescindible que aporte els documents acreditatius corresponents i que justifique aquesta oposició.  
3. L'òrgan gestor del procediment ha d'estar autoritzat per l'interessat per a poder consultar les dades d'estar al corrent dels pagaments amb l'Agència Tributària, estatal i autonòmica. En cas contrari, haurà d'aportar els documents acreditatius corresponents.  
  
Article 5. Obligacions dels beneficiaris  
1. Els beneficiaris de les subvencions hauran de complir les obligacions establides al llarg de l'articulat d'aquest decret i, en particular, mantindre l'activitat durant l'any 2020.  
2. El control de permanència en l'activitat podrà realitzar-se per mitjà de visites i a través de la base de dades del registre.  
3. El seu incompliment donarà lloc al reintegrament de la quantia proporcional per temps d'incompliment.  
  
Article 6. Import màxim, tipus de subvencions i quantia  
1. Import màxim d'aquestes ajudes és de 200.000,00 ?. La subvenció s'efectuarà amb càrrec al capítol IV del programa 714.80, línia de subvenció SNOVA denominada «Ajudes a les associacions de protecció i defensa dels animals, l'objectiu dels quals siga la protecció dels animals de companyia afectats per la Covid-19».  
2. S'estableix una prima de 20 euros per places totals que consten en el Registre de nuclis zoològics amb l'activitat de centre d'acolliment d'animals.  
3. En cap cas, la subvenció a percebre per una associació serà superior a 2.500 euros.  
  
Article 7. Procediment de concessió i òrgans competents  
1. La instrucció del procediment correspondrà a Direcció General d'Agricultura, Ramaderia i Pesca.  
2. Després de la presentació de les sol·licituds es revisarà que aquestes inclouen totes les dades necessàries i que van acompanyades de la documentació prevista. En cas necessari, es requerirà al sol·licitant l'aportació de noves dades o documents, i se li concedirà un termini de 10 dies per a això, amb la indicació que, si no ho fera en aquest termini, se'l donarà per desistit de la seua petició. Transcorregut aquest termini, s'emetrà el corresponent informe administratiu per a tots els expedients.  
3. Les sol·licituds que presenten informe favorable, passaran a la fase de control del registre en les associacions corresponents i valoració de les sol·licituds.  
4. Després de la revisió i finalitzada la fase de control, s'emetrà informe per part del personal tècnic de l'òrgan gestor de la conselleria, tot indicant-ne el resultat, i es donarà trasllat d'aquest informe al servei amb funcions en matèria de ramaderia. Aquesta informació es posarà a la disposició de l'òrgan col·legiat per a la seua valoració final.  
5. L'òrgan col·legiat per a la revisió de les sol·licituds, nomenat pel titular de la Direcció General d'Agricultura, Ramaderia i Pesca, serà l'encarregat de realitzar la proposta de concessió de les subvencions a la vista de les sol·licituds avaluades, i estarà integrat pel cap del servei, amb competències en ramaderia, encarregat de la gestió i control d'aquestes subvencions, que actuarà com a president, i per dos tècnics de la direcció general de la qual depenga el servei encarregat de la gestió i control d'aquestes subvencions.  
  
Article 8. Forma de pagament i justificació  
1. La concessió de les ajudes s'atorgarà a tots els interessats que formulen la seua sol·licitud en termini i acrediten el degut compliment de tots els requisits, en un pagament únic.  
2. Si no existira prou crèdit, per a atendre les sol·licituds, es farà el prorrateig del crèdit disponible. En cap cas, la subvenció a percebre per una associació serà superior a 2.500 euros.  
  
Article 9. Compatibilitat de les ajudes  
1. Aquesta ajuda és compatible amb altres subvencions, ajudes, ingressos o recursos per a la mateixa finalitat, provinents de qualssevol administracions o ens públics o privats, nacionals, de la Unió Europea o d'organismes internacionals.  
2. El seu import en cap cas, aïllat o en concurrència amb altres subvencions, ajudes, ingressos o recursos, podrà superar el cost de l'activitat subvencionada.  
  
Article 10. Compatibilitat amb la normativa europea  
Les aportacions establides en el present decret queden excloses de l'àmbit de l'article 107.1 del Tractat de Funcionament de la Unió Europea, als efectes previstos en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que en aquesta ajuda no se li aplica el principi d'incompatibilitat amb el mercat comú, per no afavorir cap empresa ni falsejar la competència, perquè els seus destinataris no realitzen activitat econòmica, i seran compatibles amb altres subvencions, ajudes, ingressos o recursos per a la mateixa finalitat, provinents de qualssevol administracions o ens públics o privats, nacionals, de la Unió Europea o d'organismes internacionals.